(Pracovný návrh)

**Vyhláška**

**Ministerstva obrany Slovenskej republiky**

 z  ......................... 2015

**o posudzovaní zdravotnej spôsobilosti občana na prijatie do dobrovoľnej vojenskej prípravy, o spôsobe posudzovania psychickej spôsobilosti občana na prijatie do dobrovoľnej vojenskej prípravy a o posudzovaní zdravotnej spôsobilosti vojaka dobrovoľnej vojenskej prípravy na výkon dobrovoľnej vojenskej prípravy**

Ministerstvo obrany Slovenskej republiky podľa § 8 ods. 11 zákona č. .../2015 Z. z. o dobrovoľnej vojenskej príprave a o zmene a doplnení niektorých zákonov (ďalej len „zákon“) ustanovuje:

**§ 1**

(1) Zdravotná spôsobilosť občana Slovenskej republiky, ktorý sa uchádza o prijatie do dobrovoľnej vojenskej prípravy (ďalej len „občan“) a zdravotná spôsobilosť vojaka dobrovoľnej vojenskej prípravy na výkon dobrovoľnej vojenskej prípravy sa posudzuje podľa Zoznamu chorôb a chýb, ktorý je uvedený v prílohe č. 1.

(2) Psychická spôsobilosť občana na prijatie do dobrovoľnej vojenskej prípravy sa posudzuje podľa kritérií psychickej spôsobilosti, ktoré sú uvedené v prílohe č. 2.

**§ 2**

(1) Pri posudzovaní zdravotnej spôsobilosti občana sa vychádza z povahy činností, ktoré má občan ako vojak dobrovoľnej vojenskej prípravy vykonávať.

(2) Zdravotná spôsobilosť občana zistená na základe výsledkov lekárskej prehliadky sa v lekárskom posudku vydanom lekárom vykonávajúcim lekársku posudkovú činnosť v ozbrojených silách Slovenskej republiky označuje touto zdravotnou klasifikáciou:

a) „A-B“ – „spôsobilý vykonávať dobrovoľnú vojenskú prípravu“,

b) „C“ – „dočasne nespôsobilý vykonávať dobrovoľnú vojenskú prípravu“,

c) „D“ – „nespôsobilý vykonávať dobrovoľnú vojenskú prípravu“.

(3) Ak sa zistí pri lekárskej prehliadke občana zdravotná spôsobilosť, ktorá umožňuje jeho prijatie do dobrovoľnej vojenskej prípravy a pri lekárskej prehliadke vojaka dobrovoľnej vojenskej prípravy zdravotná spôsobilosť, ktorá mu umožňuje výkon dobrovoľnej vojenskej prípravy, zdravotná spôsobilosť sa označí písmenom „A“ – „spôsobilý vykonávať dobrovoľnú vojenskú prípravu“.

(4) Ak sa pri lekárskej prehliadke občana zistí zdravotná spôsobilosť, podľa ktorej možno odôvodnene predpokladať, že pred uplynutím doby 1 roka občan nadobudne spôsobilosť vykonávať dobrovoľnú vojenskú prípravu, zdravotná spôsobilosť sa označí písmenom „C“ – „dočasne nespôsobilý vykonávať dobrovoľnú vojenskú prípravu“. Zároveň sa uvedie text: „ Možnosť znova posúdiť po uplynutí 12 mesiacov“.

(5) Ak sa zistí pri lekárskej prehliadke občana zdravotná spôsobilosť, podľa ktorej je jeho zdravotný stav trvalo narušený tak, že mu nedovoľuje vykonávať dobrovoľnú vojenskú prípravu a pri lekárskej prehliadke vojaka dobrovoľnej vojenskej prípravy zdravotná spôsobilosť, podľa ktorej je jeho zdravotný stav narušený tak, že mu nedovoľuje vykonávať dobrovoľnú vojenskú prípravu, zdravotná spôsobilosť sa označí písmenom „D“ – „nespôsobilý vykonávať dobrovoľnú vojenskú prípravu“.

**§ 3**

(1) Posúdenie psychickej spôsobilosti občana na prijatie do dobrovoľnej vojenskej prípravy sa vykonáva psychodiagnostickým vyšetrením na pracovisku ozbrojených síl Slovenskej republiky.

(2) Psychodiagnostické vyšetrenie občana pozostáva z posúdenia

a) intelektových predpokladov,

b) kognitívnych predpokladov,

c) psychickej odolnosti voči záťaži.

(3) Psychickú spôsobilosť občana hodnotí psychológ v závere psychodiagnostického
vyšetrenia výrokom:

 „je psychicky spôsobilý na výkon dobrovoľnej vojenskej prípravy“ alebo

„nie je psychicky spôsobilý na výkon dobrovoľnej vojenskej prípravy“.

(4) Záver psychodiagnostického vyšetrenia podľa odseku 3 je platný 12 mesiacov odo dňa vykonania psychodiagnostického vyšetrenia.

**§ 4**

 Táto vyhláška nadobúda účinnosť 1. januára 2016.

 **Martin Glváč**

 minister obrany

 Slovenskej republiky

Príloha č. 1

k vyhláške č. .../2015 Z. z.

**ZOZNAM CHORôB A CHÝB**

Zoznam chorôb a chýb bude spracovaný podľa alfanumerickej kódovacej schémy zoznamu trojmiestnych položiek publikácie Svetovej zdravotníckej organizácie Medzinárodná štatistická klasifikácia chorôb a príbuzných zdravotných problémov – 10. revízia (ďalej len „MKCH – 10“) s čiastočným využitím podrobnej MKCH – 10.

Príloha č. 2

k vyhláške č. .../2015 Z. z.

**OBSAHOVÉ ZAMERANIE PSYCHODIAGNOSTICKÉHO VYŠETRENIA**

Posúdenie intelektových predpokladov občana sa zameriava na posúdenie všeobecných rozumových schopností. Pre stanovenie záveru „je psychicky spôsobilý na výkon dobrovoľnej vojenskej prípravy“ je potrebné dosiahnuť úroveň všeobecných rozumových schopností minimálne na hranici podpriemeru populácie, čo predstavuje 16 percentil.

Posúdenie kognitívnych predpokladov občana sa zameriava na posúdenie kvality pozornosti a psychomotorického tempa. Pre stanovenie záveru „je psychicky spôsobilý na výkon dobrovoľnej vojenskej prípravy“ je potrebné dosiahnuť úroveň sledovaných výkonových dispozícií minimálne na hranici podpriemeru populácie, čo predstavuje 16 percentil.

Posúdenie psychickej odolnosti občana voči záťaži je zamerané na posúdenie výkonovej kapacity a schopnosti využívať rozumovú kapacitu v situáciách psychickej záťaže. Pre stanovenie záveru „je psychicky spôsobilý na výkon dobrovoľnej vojenskej prípravy“ je potrebné dosiahnuť úroveň sledovaných znakov psychickej odolnosti voči záťaži minimálne na hranici podpriemeru populácie.